LAUSUNTO	

7.2.2011						H00192/10/04

Oikeusministeriö

Lausunto

ADOPTIOLAINSÄÄDÄNNÖN UUDISTAMINEN

		Hämeenlinnan hallinto-oikeus lausuu kunnioittaen adoptiolainsäädännön uu-		distamista koskevasta työryhmämietinnöstä seuraavaa:

Nykyisin voimassa olevan lapseksiottamisesta annetun lain mukaisia valituksia on Hämeenlinnan hallinto-oikeuteen tullut vuosien mittaan vireille vain muutamia. Vuosina 2003, 2007 ja 2008 on kunakin vuonna tullut vain yksi valitus, vuonna 2004 kaksi valitusta ja vuonna 2010 kolme valitusta. Kaikki ovat koskeneet Suomen kansainvälisten lapseksiottamisasioiden lautakunnan päätöksiä.

Hallinto-oikeus keskittyy lausunnossaan mietinnön ehdotuksiin vain siltä osin kuin asia voi tulla hallinto-oikeuden käsittelyyn tai vaikuttaa hallinto-oikeusprosessiin. Hallinto-oikeus ei voi näin ollen suoraan jäsentää lausuntoaan ehdotetun lain otsikointia noudattaen.

Adoption edellytykset

Vaikka adoption edellytysten olemassaolo voikin tulla hallinto-oikeuden käsiteltäväksi adoptioneuvonnan antajan tai adoptiolautakunnan päätöksestä tehdyn valituksen johdosta, hallinto-oikeus katsoo, ettei sen asiana ole ottaa kantaa lakiehdotuksessa esitettyihin adoption edellytyksiin.

Adoptioneuvonta

Adoptionhakijan oikeusturvaa parantaa mahdollisuus hakea oikaisua adoptioneuvonnan keskeyttämistä koskevaan päätökseen kunnan sosiaalihuollon toimielimeltä riippumatta siitä, onko päätöksen tehnyt kunnan viranomainen vai adoptioneuvontaa harjoittava adoptiotoimisto. Oikaisuvaatimukseen annetusta päätöksestä voi hakea muutosta hallinto-oikeudelta ja edelleen valitusluvalla korkeimmalta hallinto-oikeudelta. Asiantuntijajäsenen osallistumista adoptioasioiden käsittelyyn hallinto-oikeudessa hallinto-oikeus pitää hyvänä uudistuksena. Kun asiantuntijajäsenen osallistumisesta adoptioasioiden ratkaisemiseen säädetään hallinto-oikeuslain 7 §:ssä, kokoonpano hallinto-oikeudessa on hallinto-oikeuslain 12 §:n säännös huomioon ottaen lähtökohtaisesti kaksi lainoppinutta jäsentä ja asiantuntijajäsen, mitä hallinto-oikeus pitää asianmukaisena.

Lakiehdotuksessa ei ole mainintaa, saako 27 ja 28 §:ssä mainittuihin lapsen sijoittamista ja hoidon järjestämistä koskeviin toimenpiteisiin hakea muutosta valittamalla. Sanamuodon mukaan 29 §:n mukainen muutoksenhakumenettely koskee vain adoptioneuvonnan keskeyttämistä.

Kansainvälinen adoptiopalvelu

Edellä adoptioneuvonnasta lausuttu koskee myös muutoksenhakua kansainvälisen adoptiopalvelun antamisesta kieltäydyttäessä.

Kansainvälisestä adoptiopalvelusta perittävien palvelumaksujen ja kulukorvausten osalta ei ole mainittu valitusmahdollisuudesta. Muutoksenhausta on säädetty ainoastaan adoptiopalvelun antamisesta kieltäytymistä tai sen keskeyttämistä koskevan päätöksen osalta. Kuitenkin saattaa tulla tilanteita, joissa palvelunkäyttäjä on tyytymätön määrättyyn maksuun, mutta joutuu sen kuitenkin maksamaan, jotta palvelunantamisesta ei kieltäydytä tai sitä keskeytetä. Kun palvelunantaja voi olla myös yksityinen luvan saanut yhteisö, tulisi muutoksenhausta, jos se on mahdollinen, olla nimenomainen säännös. 

Lupamenettely adoptioasioissa

Lakiesityksen mukaan adoptiolautakunnan lupa adoptioon tarvitaan aiemmasta poiketen myös kotimaisessa  adoptiossa sekä ns. itsenäisissä adoptioissa. Tämä saattaa jonkin verran lisätä hallinto-oikeuksiin tulevien valitusten määrää. Muutoksenhausta on lakiesityksessä säännös.

Adoption vahvistaminen

Lakiesityksen 51 §:n 1 momentissa puhutaan tuomioistuimesta. Vaikka 2 momentista ilmenee, että tuomioistuimella tarkoitetaan käräjäoikeutta, tulisi tämä seikka selvyyden vuoksi mainita jo 1 momentissa,  koska myös hallinto-oikeudet ovat tuomioistuimia. Sama koskee myös yhteydenpitoa koskevan sopimuksen vahvistamista koskevia 58 ja 59 §:iä.

Kansainvälisen yksityisoikeuden alaan kuuluvat säännökset

Lakiesityksen 78 §:stä ei suoraan ilmene, tarkoitetaanko siinä mainitulla tuomioistuimella pelkästään käräjäoikeutta vai onko myös hallinto-oikeudella mahdollisuus tarvittaessa pyytää adoptiolautakunnalta lausuntoa vieraan valtion lain sisällöstä. 

Adoptioasioiden hallinto

Luvan adoptiotoimiston ylläpitämiseen myöntää hakemuksesta sosiaali- ja terveysalan lupa- ja valvontavirasto ja luvan kansainvälisen adoptiopalvelun antamiseen edellä mainitussa virastossa oleva adoptiolautakunta. Lupa myönnetään määräajaksi, siihen voidaan asettaa ehtoja ja se voidaan myös peruuttaa. Adoptiolautakunta antaa myös määräaikaisen luvan palvelunantajan yhteistyöhön ulkomaisen palvelunantajan kanssa. Tämäkin lupa voidaan tietyin edellytyksin peruuttaa. Näiden päätösten osalta ei lakiehdotuksessa ole mainintaa muutoksenhausta, joten muutoksenhaussa on noudatettava hallintolainkäyttölakia, jonka perusteella muutoksenhaku ohjautuu hallinto-oikeuksiin muutoksenhakijan kotipaikan perusteella. Selvyyden vuoksi, kun muutoksenhausta on muiltakin osin erikseen mainittu, siitä olisi hyvä olla maininta laissa. Hallinto-oikeuden tiedossa ei ole, onko tällaisista asioista nykyisen lain aikana tullut valituksia, mutta joka tapauksessa nämäkin valitukset saattavat lisätä hallinto-oikeuksille tulevien asioiden määrää.

Erinäiset säännökset

Lakiehdotuksen 93 §:n 3 momentin sanamuodon mukaan muutosta saa hakea vain päätökseen, jolla on kieltäydytty tietojen antamisesta. Epäselväksi jää, onko näin ollen mahdollista valittaa päätöksestä, jolla tietoja on annettu, jos esimerkiksi henkilö, jota tiedot koskevat, on sitä mieltä, että päätös on virheellinen.

Esityksen taloudelliset vaikutukset

Adoptioasioihin liittyviä valituksia arvioidaan tulevan kuhunkin hallinto-oikeuteen vain muutamia vuosittain. Kuten edellä on todettu, voidaan kuitenkin arvioida, että valituksia voi tulla aikaisempaa enemmän. Näin ollen kun arvioidaan lakiesityksen vaikutuksia hallinto-oikeuksien henkilöstömäärään, tulisi  ottaa huomioon, että vireillä on myös useita muita säädöshankkeita, jotka vaikuttavat hallinto-oikeuksien asemaan ja niiden henkilöstömääriin. 

Asiantuntijajäsenet

Nykyiset asiantuntijajäsenet on valittu hallinto-oikeuksiin lastensuojeluasioiden kokemuksen ja tuntemuksen perusteella ja he ovat hakeneet tehtävään nimenomaan lastensuojeluasioihin. Kokemuksensa perusteella heillä varmaankin on edellytykset arvioida myös adoption edellytyksiä ja lapsen etua myös adoptioasioissa, mutta lain voimaan tullessa  heidät on hallinto-oikeuden käsityksen mukaan erikseen määrättävä käsittelemään ja ratkaisemaan myös adoptiolaissa tarkoitettuja asioita. Tässä yhteydessä heiltä lienee pyydettävä myös suostumukset tehtävän muutokseen.

Hallinto-oikeuden lausunnon ovat valmistelleet hallinto-oikeustuomarit Leena Nurmi ja Sari Välke.